Ügyszám: OBH 4363/2002.
Előadó: dr. Fogarassy Edit

Horváth János (1970. 06. 06.)  

Szegedi Fegyház és Börtön
6724 Szeged,
Mars tér 13.

	Tisztelt Uram!

	2002. szeptember 26-án kelt újabb beadványában ismételten a Veszprém Megyei Bv. Intézet eljárását sérelmezte. Panasza nyomán megkerestem a büntetés-végrehajtás országos parancsnokát, aki az alábbi tájékoztatást adta:
	A 2002. március 25-i körszállítás alkalmával Önt a Veszprémi Bv. Intézet 28-as zárkájában helyezték el, több, nem jogerősen elítélttel - köztük egy jordán állampolgárral - együtt. Ön 2002. március 27-én személyes meghallgatást kért a Fogvatartási Ügyek Osztályának vezetőjétől, melyre március 29-én került sor. Meghallgatása során a zárka tisztaságát, a berendezési tárgyak állapotát és a zsúfoltágot kifogásolta, továbbá tájékoztatást kért az összbüntetésbe foglalás szabályairól. Az osztályvezető a kért tájékoztatást a következő munkanapon megadta. Ön további panaszt nem tett, és az ott tartózkodása alatt nem kérte másik zárkába való áthelyezését sem. Az intézet telítettsége egyébként ebben az időben 313 %-os volt. 
Ön 2002. szeptember 24-én személyes meghallgatást kért a Veszprém Megyei Bv. Intézetben, melyre október 1-én került sor. Ez alkalommal kérte, hogy az intézetben látogatóként fogadhassa élettársát. Az osztályvezető közölte Önnel, hogy a látogatást csak október 3-án tudja biztosítani, de ez az időpont az Ön élettársának nem felelt meg. Ezt követően az osztályvezető tájékoztatta Önt, hogy az 1-1/27/2002. országos parancsnoki intézkedés értelmében a célintézet látogató fogadását akkor köteles biztosítani, ha a szállításra kifejezetten látogató fogadása céljából került sor. Tájékoztatást kapott továbbá arról is, hogy látogató fogadása céljából kérheti a BVOP illetékes osztályától másik bv. intézetbe való szállítását. Ön ezt a tájékoztatást tudomásul vette, és azóta nem nyújtott be ilyen tárgyú kérelmet a BVOP-hoz. 
	Az országgyűlési biztoshoz való fordulás feltétele - az állampolgári jogok országgyűlési biztosáról szóló 1993. évi LIX. törvény 16. § (1) alapján - az, hogy a panaszos kimerítse a rendelkezésére álló jogorvoslati lehetőségeket. Ön azonban egyik esetben sem tett panaszt a kifogásolt intézkedések ellen a büntetés-végrehajtás keretein belül.
Tájékoztatom továbbá, hogy a fogvatartotti alrendszerben nem volt arra vonatkozó adat, mely szerint a rendelkezési jogkört gyakorló szerv 2001 májusában engedélyezte volna a telefonálást az Ön számára; így az Ön ellenkező tartalmú állítása nem bizonyítható.
Mindezekre tekintettel panaszát - a jogorvoslati lehetőség igénybe vételének elmulasztása miatt - elutasítom. Kérem a tájékoztatás tudomásul vételét.

Budapest, 2002. december

Üdvözlettel:

						Takács Albert